Onnie keer terug na skool ná klap‘n Skermskoot uit die video. (Video: Twitter) Die onderwyseres van die Sans Souci Girls’ High School in Kaapstad wat glo ŉ leerder geklap het, sal met die aanvang van die tweede kwartaal weer op haar pos wees. Jessica Shelver, woordvoerder van die Wes-Kaapse onderwysdepartement, het gesê die skool se beheerliggaam het na afloop van ŉ dissiplinêre proses besluit dat die onderwyseres ŉ boete en finale waarskuwing en behandeling vir woedebeheer sal ontvang. Volgens Shelver sal die onderwyseres op 2 April, wanneer die tweede skoolkwartaal begin, terug op haar pos wees. Die leerling wat glo geklap is, se ouers het haar intussen uit die skool gehaal, het Shelver bevestig. Dit kom nadat die leerder verlede maand ŉ klag teen die onderwyseres en skoolbeheerliggaam by die gelykheidshof aanhangig gemaak het. Die Kamer van Regstudente, wat die leerling verteenwoordig, het in ŉ verklaring gesê die leerling het die hof genader weens die skending van haar regte tot gelykheid en vryheid van teistering. Volgens die verklaring word die voorval as ŉ onderonsie tussen die onderwyseres en die leerder afgemaak, maar dit is eerder “misbruik van mag en die boelie van ŉ leerder wat nie in ŉ posisie was om haarself te verdedig nie”, aldus die Kamer. Maroela Media het vroeër berig ŉ video van die onderonsie tussen die leerder en die onderwyseres is wyd op sosiale media versprei. Op die video kan gesien word hoe die twee in ŉ woordewisseling betrokke is, klaarblyklik oor ŉ selfoon en die taal wat die leerder in die klas gepraat het. In ŉ stadium stamp die leerder die onderwyseres met haar tafel en probeer skynbaar haar selfoon teruggryp, waarna die onderwyseres haar ŉ oorveeg gee. Dit is aanvanklik deur sommige op sosiale media beweer dat die voorval rasgedrewe was, maar leerders by die skool het dit eens dat die voorval niks met ras te doen het nie. Die leerling se ma het vroeër ŉ klag van aanranding by die polisie aanhangig gemaak, terwyl die onderwyseres ook glo ŉ klag teen die leerder by die polisie ingedien het.